Urmareste Modifică dimensiunea fontului: Play

Bucureşti, 16 mai /Agerpres/ - Amenzile pentru cei care aruncă resturi de ţigări, hârtii sau alte deşeuri pe domeniul public, precum şi pentru cei care deteriorează mobilierul stradal vor creşte de la 200 - 500 de lei la 2.000 - 5.000 de lei, conform un proiect de hotărâre aflat pe ordinea de zi a şedinţei din 18 mai a Consiliului General al Municipiului Bucureşti.



În baza acestui proiect, consilierii generali ar urma să aducă modificări HCGMB nr. 120/2010 privind aprobarea normelor de salubrizare şi igienizare ale Capitalei.



Pentru o serie de contravenţii, amenda ar urma să fie majorată de la 200 - 500 de lei, cât este în prezent, la 2.000 - 5.000 de lei. Sancţiunile vizează nerespectarea următoarelor obligaţii, de către persoanele fizice şi juridice:



- să păstreze curăţenia trotuarelor, arterelor de circulaţie, cât şi a parcurilor, a locurilor de joacă pentru copii, pieţelor, oboarelor şi altor locuri publice, fiind interzisă aruncarea sau depozitarea deşeurilor menajere sau de altă natură în aceste zone;



- să nu arunce zăpada din curţi pe trotuare, carosabil, în intersecţii, spaţii verzi, terenuri virane, în canale;



- să efectueze şi să asigure zilnic curăţenia şi săptămânal spălarea trotuarelor şi a zonelor de acces pietonal adiacente (ganguri, pasaje, alei);



- să asigure menţinerea stării de salubritate a locurilor de parcare pe care la au în folosinţă din domeniul public;



- este interzisă depozitarea pe domeniul public (în zona intersecţiilor, în jurul stâlpilor de iluminat, pe spaţii verzi) a sacilor cu deşeuri în vederea colectării acestora de către operatorii de salubritate;



- este interzisă depunerea deşeurilor rezultate din îngrijiri medicale acordate la domiciliul pacientului în containerele de colectare a deşeurilor municipale;



- este interzisă răspândirea sau deversarea directă pe sol (domeniul public ori în locuri publice, terenuri virane, spaţii verzi) a apelor uzate menajere, a celor rezultate din spălarea balcoanelor şi teraselor, de la cişmelele imobilelor, precum şi a celor rezultate din spălatul maşinilor de orice tip;



- este interzisă deteriorarea mobilierului stradal şi urban, a recipientelor de colectare a deşeurilor stradale montate pe căile publice şi în locurile publice;



- este interzisă aruncarea biletelor de călătorie, a resturilor de ţigări, a hârtiilor şi a altor tipuri de deşeuri pe domeniul public ori în locuri publice;



- este interzisă aruncarea pe domeniul public, din autovehicule, a deşeurilor de orice natură.



De asemenea, pentru o altă categorie de contravenţii, care până în prezent se sancţionau cu 500 - 2.000 de lei, amenzile vor creşte la 2.000 - 5.000 de lei. Este vorba despre următoarele obligaţii ale persoanelor fizice şi juridice:



- să asigure înlocuirea jgheaburilor şi burlanelor degradate, să menţină corespunzător faţadele imobilelor pe care le deţin, a mobilierului urban şi stradal, statuilor şi monumentelor aflate pe domeniul public;



- este interzisă introducerea deşeurilor din categoria celor periculoase, toxice, explozive, animaliere, provenite din construcţii, din toaletarea pomilor sau curăţarea şi întreţinerea spaţiilor verzi ori provenite din diverse procese tehnologice care fac obiectul unor tratamente speciale autorizate de direcţiile sanitare veterinare sau de autorităţile de mediu în recipientele de precolectare a deşeurilor menajere şi reciclabile;



- curăţarea periodică şi menţinerea în stare de funcţionare a gurilor de scurgere a apelor pluviale de pe arterele de circulaţie, de către cei care deţin sau administrează instalaţii de canalizare;



- se interzice blocarea gurilor de scurgere a apelor pluviale de pe arterele de circulaţie prin aruncarea diferitelor deşeuri, frunze sau a pământului de către persoanele fizice/juridice, de către societăţile care execută lucrări edilitare de orice natură sau de către operatorii serviciilor de salubrizare.



Expunerea de motive este semnată de primarul general, Gabriela Firea.



"Monitorizarea privind Normele de salubrizare şi igienizare ale Municipiului Bucureşti, efectuată de către Direcţia Generală de Poliţie Locală şi Control a Municipiului Bucureşti şi Direcţia Generală Infrastructură şi Servicii Publice - Direcţia Utilităţi Publice, a evidenţiat numeroase încălcări şi nerespectări ale acestora din partea persoanelor fizice, fapt ce a determinat o scădere accentuată a nivelului de salubritate a Capitalei şi o degradare a factorilor de mediu şi condiţiilor de viaţă pentru populaţia acestui oraş", se arată în raportul de specialitate. AGERPRES/(AS - autor: Irinela Vişan, editor: Claudia Stănescu)